Flemming Hansen (KF), 2003-04-03:
Forslaget vedrører planerne om etablering af en ny højklasset vej i Frederikssundfingeren.
Forslaget opfordrer regeringen til at belyse opgraderingsmuligheder og mindre naturskadelige alternativer til den planlagte Frederikssundmotorvej.
Endvidere opfordres regeringen til, at der gennemføres
en ny VVM-undersøgelse med fokus på forbedring af den eksisterende Frederikssundsvej, dens tilslutning og trafikopland, herunder udbygning af den kollektive trafik.
Endelig opfordres regeringen til at sikre, at der udarbejdes en fyldestgørende besvarelse af høringssvaret fra foreningen Grøn Trafik i Bycirklen.
Jeg kan indledningsvis oplyse, at Vejdirektoratet den 23. oktober sidste år offentliggjorde VVM-redegørelsen for en ny højklasset vej i Frederikssundfingeren.
VVM-redegørelsen har været i offentlig høring fra den 23. oktober til den 18. december 2002.
VVM-redegørelsen for en ny højklasset vej i Frederikssundfingeren er meget omfattende.
Den behandler både miljø- og naturforhold og den landskabelige indpasning af vejen gennem visualisering af de forskellige løsningsmuligheder.
VVM-redegørelsen udpeger to hovedforslag. Hovedforslag 1 med en linjeføring gennem Værebro Ådal og hovedforslag 2 med linjeføring gennem Stenløse og Ølstykke.
Ingen af de to hovedforslag berører områder, der er udlagt som EF-habitatområder, men vil gennemskære områder, hvor der er registreret dyrearter beskyttet af § 12 i EF-habitatdirektivet.
I VVM-redegørelsen behandles trafik- og støjforhold samt forholdet til beskyttede naturtyper og fredning m.v.
VVM-redegørelsen indeholder desuden en beskrivelse af kompensationsforanstaltninger, landskabsbroer og faunapassager, der skal bidrage til at begrænse de negative konsekvenser for miljø og natur ved anlæg af de to hovedforslag.
Jeg kan i den forbindelse nævne, at Skov- og Naturstyrelsen har fulgt udarbejdelsen af VVM-redegørelsen
for en ny højklasset vej i Frederikssundfingeren tæt.
De mange høringssvar vidner om den store, store interesse for projektet.
På baggrund af VVM-redegørelsen og de modtagne høringssvar udarbejder Vejdirektoratet en indstilling til Trafikministeriet.
Denne indstilling forventes i løbet af dette forår.
I Vejdirektoratets behandling indgår høringssvaret fra foreningen Grøn Trafik i Bycirklen.
Jeg kan således allerede her tilkendegive, at Vejdirektoratet forventes at udarbejde
en fyldestgørende besvarelse af foreningens høringssvar.
Med hensyn til spørgsmålet om, hvorvidt der er behov for en egentlig ny VVM-redegørelse for løsningen med udgangspunkt i forbedringer af den eksisterende Frederikssundsvej, finder jeg det rigtigt og sagligt, at vi nu afventer Vejdirektoratets indstilling også i denne sag.
Der vil i min indstilling foreligge et grundlag for at vurdere, hvorvidt der er behov for yderligere undersøgelser.
Regeringen vil ikke på nuværende tidspunkt afvise, at der kan være behov for yderligere undersøgelser af de trafikale forhold i Frederikssundfingeren med udgangspunkt i forbedringer af den eksisterende Frederikssundsvej.
Men regeringen vil være sikker på, at vi har et fyldestgørende grundlag at træffe beslutningen på. De mange høringssvar, der er indkommet i forbindelse med VVM-processen skal behandles seriøst, naturligvis.
Det skylder vi de mange borgere, interesseorganisationer, virksomheder, offentlige myndigheder, der har bidraget med høringssvar.
En ny VVM-undersøgelse tager tid og koster mange penge.
Endvidere vil igangsættelsen af nye undersøgelser naturligvis påvirke borgerne langs den korridor, som en ny VVM-undersøgelse vil omhandle.
En ny undersøgelse vil også betyde, at der ikke skabes nogen afklaring for de borgere, der berøres af de forslag, som er indeholdt i den VVM-undersøgelse, som Vejdirektoratet fremlagde i efteråret.